钦定古今图书集成/理学汇编/文学典/第092卷 > 孙作
## 钦定古今图书集成/理学汇编/文学典/第092卷 > 孙作

按《明外史》本传“作字大雅，江阴人。为文醇正典雅，动
有据依。尝著书十二篇，号《东家子》，宋濂为作《东家子
传》。元季，挈家避兵于吴，尽弃他物，独载书两簏。张士
诚廪禄之。旋以母病谢去，客松江，众为买田筑室居
焉。洪武六年，聘修《大明日历》，授翰林编修，乞改太平
府教授，召为国子助教，寻分教中都。逾年还国学，擢”
授司业。归，卒于家。

按《江阴县志》作，字大雅，以字行，故一字次知。世以儒
名，自其曾大父澂川先生四传至作学益大，门人弟
子以清尚先生称之而不名。著书十二篇，号“东家子。”
江西饶介之负才不轻与人，独喜其书，曰“勉成之。”会
有识者，至正兵起，挈家三吴间，尽弃他物，唯载先世
藏书两敝簏而已。太尉张士诚闻而廪禄之，卒以母
病谢去。久之，众为买田筑室，家于淞。洪武癸丑，朝廷
议采天下士纂修《日历》，时学士宋濂与总裁求士于
礼部尚书牛谅，谅首以作对，因荐入，诏与编修。越六
月，书奏，例除翰林编修官，以老病乞外，授太平府学
教授。三年，选天下学官内任，作在行考、春官、廷对皆
第一，除国子助教。明年，分教中都。又明年升国子司
业。前后八载皆儒官作。气宇凝静，似不能言，而通亮
过之。与人交，初若秋霜不可狎，久如冬曦不忍去。虽
或以是非相煽，惟自责，终无忤色。平生所得，一出古
人。他人为文，束于理则辞不畅，肆于辞则理不直，惟
作折旋蚁封不失毫分，下上峻坂，如履康庄。其《东家
子集》，左丞周伯温为之《序》，而宋濂尝为之传。